Сукоби код Поношевца представљају оружане сукобе вођене између Полиције Србије и Ослободилачке војске Косова почетком маја 1998. године, у току Рата на Косову и Метохији. У овим сукобима ниског интензитета припадници ОВК су разбијени и натерани на повлачење у правцу границе са Републиком Албанијом. Мај 1998. је означио велико повећање терористичких активности према јединицама ВЈ, полиције али и цивилном становништву. Осим класичних герилских и диверзантских акција ОВК све више напада цивилно становништво и утиче на нормално функционисање свакодневних активности цивила. Село Поношевац, удаљено десетак километара од Ђаковице, на путу према граничном прелазу Морина, било је почетком маја 1998. године поприште жестоких окршаја МУП-а Србије и Ослободилачке војске Косова. И пре и после завршетка борби, у овом крају су постојале велике снаге ОВК које су ту стациониране ради прихвата терориста који су свакодневно илегално прелазили границу и убацивали оружје за ОВК на Космет.